Komisijas ziņojums Eiropas Parlamentam un Padomei - Makao īpašās pārvaldes apgabals – 2009. gada ziņojums /* COM/2010/0288 galīgā redakcija */





[pic] | EIROPAS KOMISIJA | Briselē, 3.6.2010 COM(2010)288 galīgā redakcija KOMISIJAS ZIŅOJUMS EIROPAS PARLAMENTAM UN PADOMEI Makao īpašās pārvaldes apgabals – 2009. gada ziņojums KOMISIJAS ZIŅOJUMS EIROPAS PARLAMENTAM UN PADOMEI Makao īpašās pārvaldes apgabals – 2009. gada ziņojums Ievads Kopš Makao nodošanas Ķīnas valdījumā pirms desmit gadiem Eiropas Komisija cieši uzrauga ekonomisko un politisko notikumu attīstību Makao īpašās pārvaldes apgabalā (ĪPA), lai izpildītu savu 1999. gada apņemšanos sniegt Eiropas Parlamentam gada ziņojumu par attīstības tendencēm. Šajā ziņojumā ir apskatīts 2009. gads. 2009. gads bija īpašs gads Makao ĪPA, jo bija pagājuši 10 gadi, kopš to atkal pievienoja kontinentālajai Ķīnai. Galveno amatpersonu Edmund Ho aizstāja jauns galvenais vadītājs. Likumdošanas asamblejas vēlēšanas notika 2009. gada septembrī, ar kurām izveidoja jaunu likumdevēju iestādi četru gadu laikposmam. Pirms tam tajā pašā gadā Makao tika pieņemti tiesību akti valsts drošības jomā. Eiropas Komisija atzina, ka kopš Makao atkalapvienošanas ir sekmīgi īstenota principa „viena valsts, divas sistēmas” politika saskaņā ar Makao ĪPA Pamatlikumu, kurā noteikts, ka Makao dzīvesveids, tiesiskums un pamattiesību un pamatbrīvību aizsardzība paliek nemainīga. Kopumā kopš atkalapvienošanās ar kontinentālo Ķīnu Pamatlikuma īstenošana Makao noritēja labi, un tika ievērotas Makao iedzīvotāju pamattiesības un pamatbrīvības. Politiskie notikumi 2009. gadā pirmo reizi kopš 1999. gada, kad kolonija tika atkal pievienota Ķīnai, mainījās Makao vadība. Fernando Chui , bijušais Makao sekretārs, kurš atbild par sociālajiem un kultūras jautājumiem, 2009. gada 26. jūlijā tika iecelts par jauno galveno amatpersonu , aizstājot Edmund Ho , kurš vadīja valdību kopš Makao nodošanas Ķīnai. Chui atbalstīja 282 (94 % balsu) no galvenā vadītāja vēlēšanu komitejas 300 locekļiem. Komentējot savu uzvaru pēc vēlēšanām, Fernando Chui teica, ka uzmanīgi uzklausīšot sabiedrības bažas, vadīs taisnīgu valdību un uzlabos tās pārredzamību, kā arī nodrošinās godīgu un veselīgu konkurenci azartspēļu nozarē, kas ir Makao ekonomikas pamatstruktūra. Eiropas Komisijas priekšsēdētājs Barrozu apsveica Fernando Chui un novēlēja viņam panākumus darbā pie Makao stabilitātes un labklājības sekmēšanas. Barrozu arī pateicās Edmund Ho par ieguldījumu Makao attīstībā pēdējo 10 gadu laikā un par Makao saiknes ar Eiropas Savienību stiprināšanu. Makao Likumdošanas asamblejas vēlēšanas notika 2009.gada 20. septembrī. Minētajās vēlēšanās vēlētāju aktivitāte bija 59,9 %, kas ir augstākais rādītājs visā Makao vēlēšanu vēsturē. Likumdošanas asamblejā ir 29 locekļi, tostarp 12 tieši ievēlēti locekļi, 17 netieši ievēlēti locekļi, no kuriem desmit pārstāv vēlēšanu apgabalus un pārējos septiņus ieceļ galvenā amatpersona. Tiešajās vēlēšanās piedalījās pavisam 122 kandidāti no 16 grupām. Astoņi no 12 kandidātiem, kuri uzvarēja tiešajās vēlēšanās, bija ilggadējie likumdevēji, kuri Likumdošanas asamblejā ir strādājuši gadiem, turpretim pārējie četri tajā bija jaunpienācēji. Makao demokrātijas aizstāvju likumdevēju grupa ieguva vēl vienu vietu asamblejā, palielinot savu pārstāvju skaitu no divām vietām līdz trim. Eiropas Komisija uzskata, ka kopumā vēlēšanas tika organizētas godīgi un kārtīgi. Vēlētāju lielā aktivitāte bija pozitīvs rādītājs Makao politiskajā attīstībā un pierādījums tam, ka Makao teritorijā palielinās sabiedrības informētība. Eiropas Komisija šo tendenci vērtē atzinīgi un uzskata, ka Makao pilsoņu pieaugošais politiskais briedums ir labs pamats virzībā uz lielāku demokrātiju. Makao ĪPA 2009. gada 20. decembrī svinēja savu 10. gadadienu. Svinībās piedalījās Ķīnas prezidents Hu Jintao . Prezidents Hu arī piedalījās ceremonijā, lai atzīmētu valdības trešā pilnvaru termiņa inaugurāciju. Savā runā prezidents Hu cildināja ĪPA sasniegumus pēdējās desmitgades laikā un pauda pārliecību, ka jaunā galvenā amatpersona un viņa ierēdņi spēs apvienot un vadīt Makao iedzīvotājus, veidojot labāku nākotni ĪPA. Vēl viens būtisks politisks notikums bija tiesību aktu pieņemšana valsts drošības jomā . Pamatlikuma 23. pantā paredzēts, ka ĪPA valdība ievieš tiesību aktus, kuri attiecas uz nodevību, atdalīšanos, sacelšanos, valdības varas gāšanu un valsts noslēpumu zādzību. Pēc 40 dienu ilgas sabiedriskās apspriešanas valdība projektu tiesību aktam par valsts drošību 2009. gada 5. janvārī iesniedza Likumdošanas asamblejai. To pieņēma ar ievērojamu balsu vairākumu Likumdošanas asamblejā 2009. gada 25. februārī (“pret” nobalsoja tikai divi demokrātijas atbalstītāji), un tas stājās spēkā 2009. gada 3. martā. Ķīnas prezidents Hu Jianto atzinīgi novērtēja tiesību aktus valsts drošības jomā svinību laikā, kuras rīkoja, lai atzīmētu apgabala atpakaļnodošanas 10. gadadienu. ES ņem vērā jauno likumu valsts drošības jomā un atkārtoti uzsver, cik svarīgi ir ievērot pamattiesības un pamatbrīvības, kuras paredzētas Makao ĪPA Pamatlikumā. 2009. gadā Makao tika pieminēta Apvienoto Nāciju Organizācijas Rasu diskriminācijas novēršanas komitejas 75. sesijā. Komiteja atzina Makao pieņemto likumu par cīņu pret cilvēku tirdzniecību, kā arī likumu, ar ko nosaka tiesisko regulējumu par bēgļa statusa atzīšanu un zaudēšanu. Komiteja arī izteica bažas, ka cilvēku tirdzniecība ĪPA aizvien ir nopietna problēma, atgādinot, ka upuru vidū bieži vien bija sievietes un bērni, kuri nebija pilsoņi vai bija etnisko minoritāšu pārstāvji. Komiteja ieteica pastiprināt pasākumus, lai pienācīgi novērstu, apkarotu un piemērotu sodu par cilvēku (jo īpaši par nepilsoņu) tirdzniecību. Komiteja arī izteica bažas par to, ka migrējošie darba ņēmēji bija izslēgti no sociālās labklājības sistēmas ĪPA, un ieteica veikt grozījumus attiecīgajos tiesību aktos, lai sociālās darbības jomā ietvertu visus darba ņēmējus. Eiropas Komisija arī ar bažām norādīja uz pieaugošo starpgadījumu skaitu visa gada laikā, kad Makao imigrācijas inspektori, pamatojoties uz sabiedrības drošību, neļāva apgabalā iebraukt Honkongas žurnālistiem, akadēmiķiem un aktīvistiem. Notikumi ekonomikā Kopš azartspēļu monopola liberalizēšanas 2002. gadā Makao kļuva par pasaules lielāko kazino tirgu. Šo pieaugumu veicināja tūristi no kontinentālās Ķīnas, kā arī būtisks ieguldījums, ko ĪPA veica jaunie kazino tirgus dalībnieki. Pēdējo desmit gadu laikā rādītāji par Makao IKP ir gandrīz trīskāršojušies. Tomēr 2009. gadā Makao ekonomika piedzīvoja pirmo ekonomikas recesiju globālās finanšu krīzes dēļ un tādēļ, ka ar valdības politiku mēģināja ierobežot pārmērīgu izaugsmi azartspēļu nozarē. Lai gan Makao ekonomikai izdevās pārdzīvot krīzi, tā aizvien ir pārāk atkarīga no azartspēļu nozares, un dažādība labklājības ziņā turpina padziļināties. Lai samazinātu ceļojumus, kuru mērķis ir azartspēles, 2009. gadā Ķīna turpināja ierobežot vizīšu skaitu kontinentālās Ķīnas iedzīvotājiem, kas vēlas ceļot uz Makao. 2009. gadā no Ķīnas Makao ieradās 50,5 % no visu apmeklētāju kopskaita, un Ķīna ir arī lielākais tūrisma avots. Minētie vīzu izsniegšanas ierobežojumi kontinentālajiem tūristiem vietējo ekonomiku ietekmēja daudz lielākā mērā nekā pasaules finanšu krīze. Lai samazinātu ekonomiskās lejupslīdes ietekmi, Makao ĪPA valdība ierosināja vairākas iniciatīvas, lai palīdzētu nozarei un iedzīvotājiem, piemēram, izsniedzot vienreizējus naudas pabalstus visiem iedzīvotājiem, palielinot ieguldījumu sabiedriskajos pakalpojumos un infrastruktūrā, izstrādājot iniciatīvu plānu 100 miljonu pataku (9 miljonu euro) apmērā, lai palīdzētu tūrismā iesaistītajām nozarēm, kā arī izstrādājot aizdevuma garantijas shēmu maziem un vidējiem uzņēmumiem (MVU), lai palīdzētu tiem turpināt darbību vājākā uzņēmējdarbības vidē. Pasaules finanšu krīzes ietekme uz pasaules lielāko azartspēļu tirgu visvairāk skāra ASV kazino tirgus dalībnieku finanses. Daži no to kazino paplašināšanās projektiem tika palēnināti vai apturēti. Tomēr, pateicoties apmeklētāju skaita pieaugumam un stabiliem ienākumiem azartspēļu tirgū, Makao ekonomika atveseļojās 2009. gada pēdējā ceturksnī. Pēc krituma pirmajos trijos ceturkšņos ceturtajā ceturksnī apmeklētāju skaits palielinājās par 5 %. Ieņēmumi no azartspēlēm pieauga par 9,4 %, sasniedzot rekordrādītāju — 119 miljardu pataku (10,7 miljardi euro) par visu 2009. gadu. Tā kā Āzijā, neraugoties uz pasaules finanšu krīzi, bija pieejama skaidra nauda, Makao kazino tirgus dalībnieki spēja rast jaunus finansējuma avotus, kotējot savus kazino uzņēmumus Honkongas biržā, kas tiem ļāva kompensēt daļu parāda un atsākt darbu pie apturētajiem projektiem. Tādējādi kazino skaits pieauga no 31 (2008. gadā) līdz 33 (2009. gadā). Makao IKP 2009. gada pirmajā pusē piedzīvoja kritumu, kas izteikts ar divciparu skaitli, bet sāka pieaugt gada otrajā pusē. IKP izaugsme nedaudz paaugstinājās, sasniedzot1,3 % pieaugumu reālā izteiksmē 2009. gadā. Minētās izaugsmes tempi paātrinājās ceturtajā ceturksnī. Atveseļošanās notika, galvenokārt pateicoties azartspēļu pakalpojumu eksportam. 2009. gadā bezdarba līmenis bija nemainīgs — 3,6 % apmērā. Inflācijas spiediens samazinājās, inflācijai strauji pazeminoties no 8,6 % 2008. gadā līdz 1 % 2009. gadā. Ārējā tirdzniecībā preču eksporta rādītāji bija ļoti zemi gausā pieprasījuma dēļ ārvalstu tirgos. Preču eksports samazinājās par 52 %, un importa apjomi nokritās par 14 %, radot pieaugošu tirdzniecības deficītu 29 miljardu pataku (2,6 miljardu euro) apmērā. Saskaņā ar Makao oficiālajiem statistikas datiem ES aizvien ir Makao otrais lielākais importa tirgus pēc Ķīnas, veidojot 21 % no visa importa kopapjoma. ES bija arī Makao ceturtais lielākais eksporta tirgus, veidojot 8,2 % no Makao eksporta kopapjoma. Saskaņā ar Eurostat datiem ES importa apjomi no Makao 2009. gadā samazinājās par 54 % līdz 107 miljoniem euro, turpretim eksporta apjomi uz Makao nokritās par 9 %, sasniedzot 200 miljonus euro, radot tirdzniecības pārpalikumu 93 miljonu euro apmērā. ES eksportā uz Makao lielāko daļu veido transporta aprīkojums, iekārtas un elektroiekārtas, kā arī pārtikas produkti. Makao 2009. gadā turpināja pakāpeniski integrēt savu ekonomiku kontinentālās Ķīnas ekonomikā, kas ir priekšnoteikums Makao ilgtermiņa ekonomikas nākotnei. Ciešāku ekonomisko partnerattiecību nolīguma sestais papildinājums ( CEPA ) starp Makao un Ķīnu tika parakstīts 2009. gada maijā. CEPA ir nodrošinājis platformu abu ekonomiku integrācijai, un minētais nolīgums sniedz Makao uzņēmumiem plašākas iespējas veikt darījumus Ķīnā. Turklāt Makao ir vēlējies aktīvi sekmēt Pērļu upes deltas reģiona ilgtermiņa attīstības plānu. Makao, Guangdunas un Honkongas valdības ir sākušas mācību un infrastruktūras projektus, lai savienotu trīs minētās lielās pilsētas deltas reģionā, izveidojot vienas stundas starppilsētu satiksmes loku, lai starp jebkurām divām vietām loka robežās varētu veikt transportēšanu. Ķīna arī palielināja labvēlīgu pasākumu skaitu, lai palīdzētu Makao izaugsmei un attīstībai, kā to pierāda zemes gabalu noma Makao blakus esošajā salā ( Hengqin ), lai paplašinātu Makao universitāti un īstenotu Makao plānu par zemes meliorāciju. Ķīna iznomāja Makao zemes gabalu Hengquin salā par kopējo summu 1,2 miljardu pataku (108 miljonu euro) apmērā līdz 2049. gada 19. decembrim. Minētais apgabals būs Makao jurisdikcijā. Makao ĪPA valdība cer, ka tā ģeogrāfiskās jurisdikcijas paplašināšana palīdzēs Makao dažādot saimniecisko darbību citās pakalpojumu nozarēs, piemēram, izglītībā, kultūrā, atpūtas un sporta jomā. Reģionālajā jomā Makao saskaras ar aizvien spēcīgākiem konkurentiem no citām Āzijas pilsētām, kuras cenšas ienākt azartspēļu biznesā. Tiešie pasažieru un kravas pārvadājumu lidojumi virs jūras šauruma starp Taivānu un kontinentālo Ķīnu rada problēmas Makao civilās aviācijas nozarē, kas daudzus gadus bija tranzīta centrs reisiem starp Taivānu un Ķīnu. Attiecībā uz šo jautājumu jaunā galvenā amatpersona Fernando Chui savā inaugurācijas runā 2009. gada 22. decembrī ierosināja sekmēt apmaiņu un sadarbību ar Taivānu, lai pastiprinātu Makao kā pakalpojumu centra nozīmi. Viņš arī apgalvoja, ka Makao turpinās centienus dažādot ekonomiku citās nozarēs, piemēram, kultūrā, izglītībā un sanāksmju, iniciatīvu, konvenciju un izstāžu ( MICE ) nozarēs, kā arī stiprināt saiknes ar valstīm, kurās runā portugāļu valodā, kā arī ar Eiropas Savienību. Makao ĪPA valdība ir ieviesusi arī pasākumu kopumu, lai atbalstītu MVU darbību un attīstību nozarēs, kas nav azartspēļu nozare. Eiropas Komisija atzinīgi norāda uz Makao pūlēm dažādot tās ekonomiku, kas labvēlīgi ietekmēs Makao stabilitāti ilgtermiņā. ES un Makao sadarbība Eiropas Savienības attiecību ar Makao pamatā ir kopīgas vērtības, Eiropas mantojums un kopīgas intereses tādās jomās kā ekonomika, vide, izglītība un kultūra. Attiecības ir attīstījušās saskaņā ar Tirdzniecības un sadarbības nolīgumu, ko ES un Makao parakstīja 1992. gadā. ES un Makao apvienotās komitejas 2009. gada sanāksmē, kuru minētā nolīguma ietvaros rīko katru gadu un kura Makao notika 2009. gada februārī, vērsa uzmanību uz to, ka Makao aizvien ir būtisks ES partneris. Minētajā sapulcē izteica viedokļus par pasaules finanšu krīzes sekām, protekcionisma parādīšanos un klimata pārmaiņu stratēģijām. Vienojās, ka jāstrādā kopīgi, lai saglabātu ES un Makao ekonomiku atvērtu un sekmētu sadarbību. Divpusējās sarunās apsprieda arī daudzpusējās tirdzniecības sistēmas nostiprināšanu, intelektuālo īpašumtiesību aizsardzības uzlabošanu, Makao valsts iepirkuma konkursu procedūru modernizēšanu, divpusējas sadarbības atzīšanu antidempinga izmeklēšanā, kā arī ES un Makao atpakaļuzņemšanas nolīguma sekmīgu īstenošanu. Divpusējās sadarbības pamatā ir Eiropas Komisijas paziņojums „Eiropas Savienība, Honkonga un Makao: sadarbības iespējas 2007. – 2013. gadā”. Paziņojumā noteikti vairāki stimulējoši mērķi, lai virzītu ES un Makao attiecības, paplašinot sadarbību. „Eiropas Savienības uzņēmējdarbības informācijas programmas” Honkongai un Makao ( EUBIP ) uzsākšana februārī izrādījās ļoti noderīgs instruments, lai veicinātu zināšanu apmaiņu un labāku izpratni starp Makao un Eiropas Savienību. Konsorcijs, ko veido Eiropas Tirdzniecības palāta Honkongā, Makao Tirdzniecības un ieguldījumu veicināšanas institūts un Eiropas Pētījumu institūts Makao, EUBIP programmā sekmīgi īstenoja vairākas aktivitātes, cieši sadarbojoties ar ES dalībvalstu tirdzniecības palātām un ad hoc uzņēmējdarbības un rūpniecības asociācijām. Jo īpaši attiecībā uz Makao ES dalība kopā ar dalībvalstīm un Eiropas uzņēmumiem (kopīgs Eiropas Savienības paviljons un lektori) ir sniegusi plašāku izpratni par Eiropas Savienību Makao un ir būtiski sekmējusi tādus forumus kā Makao Starptautiskais sadarbības forums vides jomā ( MIECF ) 2009. gada aprīlī un Makao Starptautiskā izstāde ( MIF ) tā paša gada oktobrī. Par lietderīgu tika atzīts arī seminārs par Eiropas Savienības ķīmisko vielu regulu ( REACH ), kurā piedalījās eksperti no Eiropas Ķīmisko vielu aģentūras un ko atbalstīja Makao Tirdzniecības un ieguldījumu veicināšanas institūts. Vides jautājumi aizvien rada būtiskas bažas Makao ĪPA valdībai, un šajā jomā joprojām notiek cieša sadarbība. Eiropas Komisija atzinīgi vērtē Makao ĪPA valdības centienus organizēt starptautiskos vides sadarbības forumus un izstādes, piemēram, MIECF , lai starptautiskā mērogā veicinātu izpratni par vides aizsardzību Makao. ĪPA ļoti aktīvi sekmēja valdības un pilsoniskās sabiedrības viedokļu apmaiņu, kā arī pastiprināja centienus palielināt izpratni par vides aizsardzību un rosināja uzņēmumus izmantot energoefektīvus videi draudzīgus produktus. 2009. gadā sadarbība starp ES un Makao paplašinājās vairākās nozarēs. Eiropas Komisija un Makao decembrī parakstīja ES un Makao sadarbības nolīgumu tieslietu jomā, lai stiprinātu Makao juridisko sistēmu un uzlabotu valsts pārvaldi un zināšanas juridiskajā un tiesībaizsardzības jomā pēc tam, kad 2007. gadā bija sekmīgi pabeigts līdzīgs projekts. Tiesiskums, laba pārvaldība un pamattiesību un pamatbrīvību ievērošana ir neatdalāma no Makao iedzīvotāju pilnīgas izpratnes par juridisko sistēmu, kā arī no labi izglītotu tiesnešu un praktizējošu juristu pieredzes. 2009. gadā turpinājās saziņa starp Eiropas un Makao vecākajām amatpersonām, lai izpētītu sadarbības iespējas civilās aviācijas jomā. Makao apstiprināja, ka noslēgs horizontālu nolīgumu par gaisa pārvadājumu pakalpojumiem, ar ko atjauninās visus pašreizējos 15 divpusējos nolīgumus ar ES dalībvalstīm, lai tajos ietvertu Kopienas izraudzīšanas principu. Tā kā Makao nav savas gaisa telpas, Makao apstiprināja, ka jau ir iegūta Ķīnas piekrišana par horizontāla līguma noslēgšanu ar Eiropas Savienību. Eiropas Komisija novērtēs turpmāku progresu attiecībā uz sarunu noslēgšanu par horizontālu nolīgumu 2010. gadā. 2009. gadā turpinājās sarunas starp Eiropas Komisijas un Makao augsta līmeņa amatpersonām, lai izpētītu sadarbības iespējas jomā, kas attiecas uz nodokļu uzlikšanu uzkrājumiem. Kā pirmo un daļēju soli šajā virzienā Eiropas Komisija neapšaubāmi atzinīgi vērtē Makao apņemšanos īstenot ESAO standartu, kas paredz ar nodokļiem saistītas informācijas apmaiņu starp jurisdikcijām. Šajā nolūkā Makao pieņēma likumu par informācijas apmaiņu nodokļu jautājumos, kas stājās spēkā 2009. gada 15. septembrī. Dialogs par iespējamajiem turpmākajiem pasākumiem, kuri varētu būt patiesi līdzvērtīgi pasākumiem, kuri noteikti Uzkrājumu direktīvā, turpināsies 2010. gadā. Arī 2009. gadā ir paplašinājies personisku kontaktu skaits starp Eiropu un Makao. Makao aktīvi piedalījās 2009. gada Erasmus Mundus programmā, paplašinot kontaktus starp Eiropas un Makao universitātēm un studentiem, kā arī padziļinot savstarpēju izpratni. Piedaloties sekmīgajās visu gadu organizētajās Jean Monnet konferencēs, Komisija ir arī atbalstījusi Jean Monnet katedru Makao universitātē. Tika paredzēts papildus stiprināt sadarbību pēc tam, kad janvārī parakstīja protokolu ar Makao valdību par vairāku kursu organizēšanu konferenču tulkošanas jomā aptuveni 100 tulkiem no Makao nākamo četru gadu laikā. Nākotnes perspektīvas Makao 2010. gads būs jauna laikmeta sākums, jo pie varas nāks jauna vadība un jauna Likumdošanas asambleja, kuras pamatā ir iepriekšējās asamblejas nodotais sekmīgais mantojums. Makao un Eiropai ir kopīgs vērtīgs kultūras mantojums un tās pašas vērtības: atvērtība un tolerance. Šajā jaunajā posmā ES turpinās uzturēt ciešas saiknes ar Makao valdību un tās iedzīvotājiem, lai stiprinātu pašreizējās attiecības. Eiropas Komisija turpinās atbalstīt principa „viena valsts, divas sistēmas” īstenošanu Makao ĪPA un šajā nolūkā cieši uzraudzīt politiskos, institucionālos, ekonomiskos un sociālos notikumus ĪPA. Eiropas Komisija ar nepacietību gaida progresu divpusējā dialogā tādās jomās kā civilā aviācija un nodokļu uzlikšana uzkrājumiem. Eiropas Komisija arī vēlētos uzlabot akadēmisko un kultūras apmaiņu, kā arī ierosināt Makao piedalīties ES finansētajās pasaules mēroga programmās, piemēram, Erasmus Mundus , kurās 2010. gadā jo īpaši aicinās piedalīties mazas valstis un teritorijas, tādas kā Makao.